Pozorište mladih Sarajevo

Pozorište mladih Sarajevo je pozorište za djecu i mlade u Sarajevu i najveće je pozorište te vrste u Bosni i Hercegovini.

 Historija 
 U SFRJ od 1950. do 1992. 
Nakon Drugog svjetskog rata, nove jugoslavenske komunističke vlasti započele su veliki program kulturne i umjetničke obnove. 1. marta 1950. u Sarajevu su osnovana dva pozorišta namijenjena djeci: Pionirsko pozorište i Lutkarsko pozorište. 
Osnivač oba pozorišta bio je Narodni odbor grada Sarajeva koji je svoju kulturnu strategiju
temeljio na uspostavi novog odnosa društva prema djeci i mladima, prema njihovom kvalitetnijem obrazovanju i odgoju, te podsticanju njihovih umjetničkih sposobnosti.
Kao pedagozi bili su angažirani vrhunski umjetnici: tadašnja prvakinja Narodnog pozorišta Jolanda Đačić, koreografi Roman Poje, Eduard Venier i Inge Vesligaj, Dragutin Basrak kao voditelj hora i reditelji Eugen Verber, a kasnije Mario Mismer. 
Kako su se u izvedbama koristila tri scenska izričaja, repertoar je bio raznovrstan i na početku se zasnivao na jednostavnijim dramskim formama i bio je usklađen sa izražajnim mogućnostima dječijeg ansambla, pa je u njemu preovladavala muzičko-scenske skerce ili bajke sa pjevanjem i baletskim divertismanima.
Pionirsko pozorište nije imalo vlastiti profesionalni ansambl, već je za pojedinačne produkcije angažovalo glumce iz većih jugoslavenskih pozorišnih centara. Lutkarsko pozorište, kojim je upravljao Adolf Pomezni, uglavnom je bilo usredsređeno na produkcije zasnovane na marionetama. Godine 1961. Pionirsko pozorište, kojim je u to vrijeme upravljao osnivač Međunarodnog pozorišnog festivala MESS Jurislav Korenić, osnovalo je svoj prvi profesionalni ansambl. Godine 1977. udruživanjem Pionirskog pozorišta i Pozorišta lutaka, koji su postojali u to vrijeme, promijenjen je naziv u Pozorište mladih Sarajevo.

 Pozorište mladih od 1992. do 1995. 

Pozorište nije prestajalo s radom ni tokom rata u Bosni i Hercegovini na čelu s direktorom Nerminom Tulićem. U Pozorištu su za vrijeme rata premijerno izvedene brojne predstave, među kojima "Čekajući Godoa" Samuela Beketa, Euripidov "Alkestis", "Okovani Ibi" A. Zaria, "Hamlet mašina" Henrija Milera, "Bajka o Sarajevu" Gorana Šimića, "Abeceda" Ferida Duraković i dr.

 Pozorište mladih od 1996. do danas 

U svojoj galeriji Pozorište mladih organizovalo je izložbu 6. aprila 2004. pod nazivom "Teatar pod opsadom", na kojoj su predstavljene fotografije predstava rađenih tokom rata u Bosni i Hercegovini od 1992. do 1995. Predstavljeno je 13 fotografija iz predstava Sarajevskog ratnog teatra (SARTR), Kamernog teatra 55, Pozorišta mladih Sarajevo, Narodnog pozorišta Sarajevo, kao i predstava izvedenih na međunarodnom pozorišnom festivalu MESS.

 Nagrade 
Internacionalni teatarski festival MESS 97:
Zlatni lovorov vijenac Admiru Glamočaku za ulogu Clova u predstavi "Kraj igre", Samuela Beketa.
Internacionalni teatarski festival MESS 98 :
Zlatni lovorov vijenac za doprinos umjetnosti teatra Nerminu Tuliću.
Internacionalni teatarski festival MESS 99:
Nagrada kritike "Zlatna maska Oslobođenja" predstavi "Kad bi ovo bila predstava", Almira Imširevića
Internacionalni teatarski festival MESS 01: 
Nagrada "Hrabri novi svijet" časopisa Dani ansamblu predstave "Košmar o Bosni", Nenada Veličkovića

 Predstave 
 "Balkanski đavo Sram" (Almir Imširević)
 "Bašeskija, san o Sarajevu" (Darko Lukić)
 "Circus inferno" (Almir Imširević)
 "Djeca sa CNN-a" (Amir Bukvić)
 "Kad bi ovo bila predstava..." (Almir Imširević)

Nagrade
 1985. - Šestoaprilska nagrada Grada Sarajeva;

 Reference 

 Vanjski linkovi 
Službena stranica

Kategorija:Umjetnost u Sarajevu
Kategorija:Pozorišta u Bosni i Hercegovini
Kategorija:Dobitnici Šestoaprilske nagrade